text:
Antoni Vivaldi
Antoni Lucio Vivaldi (Vignesie, 4 di març 1678 - Viene, 28 di luj 1741) al fo un composidôr, violinist e predi talian.
Al fo un dai violiniscj plui virtuôs dal so timp, e un dai plui grancj composidôrs de musiche baroche. Considerât un dai composidôrs talians plui impuartants, originâls e influent dal so timp, Vivaldi, al puarte il gjenar musicâl dal concert, soredut solistic, gjenar tacât da Josef Torelli, al sô masim svilup, cussì come la tecniche dal violin, il so istrument, e la orchestrazion. Nol à dismenteât nancje la opare liriche. La sô produzion musicâl, une vore grande, e viôt la presince di tancj concerts par istruments, sonadis, e musiche sacre.
La sô opare e à influençât tancj composidôrs dal so timp, soredut todescs, come Johann Sebastian Bach, Johann Gerorg Pisendel e Johann David Heinichen.
Daspo de sô muart,il sô non e la sô musiche e fo dismenteade, ma il lavôr di ricercje musicâl di professôrs di musicologie dal XX secul come Arnold Shering, Alfredo Casella e Alberto Gentili a àn fât in maniere che Vivaldi nol sedi dismenteât.
La sô opare plui cognossude e je di sigûr il concert par cuatri violins, cognossût sot dal non di Lis cuartri stagjons il plui cognossût esempli di musiche a sogjet.
Le zoventût[cambie | modifiche il codiç]
Prin fî de famee, Antoni Vivaldi al nâs vinars ai 4 di març dal 1678 a Vignesie. In chê dî, un grant taramot al tache il Venit. Al ven batiât in cjase parcè, pene nassût, al jere za in pericul di vite jessint malât. Al ven alore batiât di Margherite Veronese, la femine che lu veve fât nassi e che viodeve di lui. Al ven batiât uficialmenti te glesie di San Zuan Batiste in Bragore dongje cjase sô ai 6 di mai. Il pari al jere Zuan Batiste Vivaldi (1655-1736),fi di un sartôr brescian, che tal 1666 al jere vignût a stâ a Vignesie. La mari Camile Callicchio, fie di un sartôr ancje je, vignude a Vignesie di cualchi an. Sposâts in tal 1676, i Vivaldi a àn vot fîs, di cui doi muarts piçui.
Il pari, barbîr,une vore passionât di musiche, al jentre intal 1685 come violinist inte basiliche di San Marc in chel timp capele privade dal Dôs e no catedre dal vescul. Lis funzions a jerin nome par ocasions particolârs. I musiciscj de capele a jerin une vore prestigjôs e simpri in tal 1685 al jentre come Mestri il famôs Zuan Legrenzi.Insiemit a chest e al di lui coleghe Antoni Lotti, Zuan Batiste Vivaldi al fonde il Sovegno dai musiciscj di Sante Cecilie une confraternite di musiciscj venezians. Al scomençâ dal 1689, Vivaldi pari al sune il violin ancje tal teatri San Zuan Grisostomo e tal Ospedâl dai mendicjants.
Antoni Vivaldi al impare a sunâ il violin dal pari e za di zovin al jere talentuôs. Al ven acetât di zovin te Capele dal Dôs.Il fât di jessi entrât zovin in un ambient musicâl al fo fondamentâl par la sô educazion musicâl e par il sô talent, tant che Vivaldi al rive a cjapâ il puest di sô pari, violinist pitost cognossût te sô ete. Il pari al influençarâ une vore il fî, te vite e soredut in te cariere musicâl.
Cuant che Vivaldi al à 10 agns, al ven indreçât te vite di glesie, al ven mandât a studiâ te scuele parochiâl. No si sâ plui nuje di Vivaldi fin al 18 di setembar dal 1693,cuant che al ven tonsurât de bande dal Patriarcje di Vignesie Badoâr. Al tache a studiâ teologje te glesie di San Zimignan prime,e te glesie di San Zuan in Oleo daspò, tal timp la sô famee e jere a stâ a San Martin. Ancje s'al studiave, nol bandone la musiche:la sô abilitât cul violin lu puarte intal 1696 a sunâ come violinist in sorenumar te basiliche di San Marc tes funzions di Nadâl. Il 23 di març dal 1703 al ven ordenât predi, e daurman al ven clamât il predi ros par vie dal colôr dai cjavei. Al continue a vivi cu la famee e a lavorâ dongje dal pari. In tal 1704, al ven dispensât dal dî messe, par vie de sô salût (al sufrive di asme bronchiâl).
Le ativitât tal Ospedâl de Pietât[cambie | modifiche il codiç]
Tal stês timp, Vivaldi al ven sielzût come mestri di violin des autoritâts dal Piu Ospedâl de Pietât cun une paie di 60 ducâts ad an.
Fondâde tal 1346,cheste istituzion religjose, e jere la plui prestigjôs dai lûcs finanziâts de Serenissime Republiche fondâts par meti i fruts bandonâts, i fîs no ricognossûts,e i fîs des fameis che no podevin permetisi il manteniment. I fruts a restavin fin ai 15 agns par lâ a imparâ un mistîr. Sieradis come intun convent,lis frutis a ricevevin une educazion musicâl di prin ordin,che e faseve di lôr,cjantantis e musiciscj di valôr,te pratiche dal cjant (cualchidune di lôr e podeve cjantâ la part di tenôr e di bâs)e in ducj i istruments. A vegnivin dividudis seont il lôr talent: a la base a jerin lis figlie di coro. Chês cun plui esperience a jerin lis privilegiate di coro, che a podevin cjantâ ancje al di fûr de istituzion e jessi domandadis in matrimoni.Te cime a jerin lis maestre di coro, frutis che a podevin insegnâ a lis plui zovinis. Vegnivin organizâts concierts publics e a paiament.In ducj i ospedai a jerin ancje un mestri dal coro (maestro del coro) , responsabil de istituzion musicâl,un organiste,un profesôr d'istruments e altris profesôrs specializâts.
Pôc timp daspò jessi stât nomenât mestri,lis frutis dal ospedâs scomencin a jessi cognossudis par le lôr ativitât musicâl,ancje fûr i confins talians.Vivaldi scrîf par lôr tancj concerts,cjantadis e musiche sacre,tant che Charles de Brosses croniste musicâl de epoche,al scrivarâ impressionât: Le musiche eccezzionâl je chê dai Opedâi, indulâ le "putte" cjantin come agnui e sunin il violin, l'organ, l'oboe, il violoncel, il fagôt; insome,nissun istroment i fâs pore.
In tal avost dal 1704 le sô paie e ven puartade a 100 ducâts, al ven nomenât ancje insegnant di viole all'inglese e intal 1705 al ven incjariât de composizion e de esecuzion dai concierts,le paie e ven puartade a 150 ducâts par an, zontât ae ativitât di scrivi la musiche pes Messis de Pietât e pes fameis dai siôrs di Vignesie.
Vê a disposizion musiciscj e cjantants di talent, cence vê pinsîrs di numar, timp o cost, al jere vantagjôrs par Vivaldi che cussì podeve liberâ dute la sô creativitât e sperimentâ dutis lis combinazions dal organic strumentâl. La direzion musicâl dal Ospedal de Pietât e ven dade a Francesc Gasparini mestri di coro, musicist di valôr, ma une vore ocupât a scrivi oparis pal teatri Sant'Agnul. Par chest motîf, Gasparini al lassave dut intes mans di Vivaldi, che al jere deventât di fât,il principâl animadôr msicâl dal ospedâl. Ogni an,la direzion dal Ospedâl e votave se tignî o no i profesôrs. Ancje se Vivaldi al ven raramentri metût ae votazions, in tal 1709 al piert il puest par 7 votos cuintri e 6 a favôr. Daspò jessi stât libar professionist par plui di un an, intal 1711 al ven clamât di gnûf tal Ospedâl de Pietât, simpri daûr votazion de direzion dal Ospedâl. Di sigûr la direzion e veve capît l'impuartance di Vivaldi tal insegnament musicâl de scuele. Intal 1713 Vivaldi al devente responsabil de ativitâts musicâl dal Ospedâl,e in tal 1716, maestro de' concerti (mestri dai concerts). I studîos a son rivâts ae conclusion che, ancje cuant al jere libar, Vivaldi al à scrît simpri musiche par l'Ospedâl, ancje in forme privade.
Lis primis oparis[cambie | modifiche il codiç]
Vivaldi intal 1705 al jere incjariât di isegnâ la composizion dai concierts alis frutis dal'ospedâl. Duncje, si scuen pensâ che al jere za afermât come composidôr a chel timp. Lis sôs oparis a jerin cognossudis, parcè a jerin za in circolazion sot la forme di copie scrite a man, pratiche comun a ducj i composidôrs dal timp. Vivaldi al decît alore di falis stampâ dal editôr plui cognossût di Vignesie, Josef Sala.
Si tratave di dodîs sunadis di cjamare a trê (suonate da camera a tre) dediadis al cont Anibal Gambara,un nobil venezian. Chestis sunadis di cjamare a jerin vonde tradizionâls, tal stîl corelian. Tal stês an, Vivaldi al partecipe a un conciert organizât dal abât di Ponpone, ambassadôr di France. La sô famee e jere a stâ intun apartament intal cjamp dai SS. Filip e Jacum, daur de basiliche di San Marc. Intal 1706,Vivaldi pari e fi, a jerin segnalâts intune guide par visitadôrs stranîrs, come i miôrs violiniscj de citât.
Vivaldi no dîs pui la messe[cambie | modifiche il codiç]
Le musiche diven le sô principâl ativitât parcè in te sierade 1706,Vivaldi bandone le ativitât pastorâl par concentrasi miôr su le musiche. Il parcè di cheste decision,Vivaldi lu scrîf in une letare dal 1737,disint che no podeve dî messe par vie de strettezza di petto, sarès a dî le dificoltât di respirazion e il mâl tal pet che il compositôr veve (il mâl veve di jessi une forme di asme bronchiâl) Ma cualchidun dîs che jere ancje un atri parcè.Si diseve che Vivaldi,disint la messe,cuant i vignive tal cjâf l'idee di une fughe,cjapât da l'emozion,bandonave l'altâr par cori te sagrestie,par scrivile di corse.Une volte mitude te cjarte l'idee musicâl,al tornave a dî messe. Ma bisugne ancje dî che Vivaldi,par dute le sô vite,no bandone mai il breviari e il vistît di predi.Il compositôr Ernst Ludwig Gerber al dîs ancje che Vivaldi al jere une vore religjos.Doncje il mâl che lu tormentave,al jere di sigûr il parcè Vivaldi no podeve dî messe.
Musicist rinomât in Europe[cambie | modifiche il codiç]
Cu le difusion de sôs oparis e par vie di jessi un dai miôrs violiniscj di Vignesie,Vivaldi a scomence a frecuentâ le aristocrazie,soredut Palaç Ottoboni.In tal 1707,tal mieç di une fieste dade dal princip Ercolani,ambassadôr dal imperadôr d'Austrie ,Vivaldi partecipe a une sorte di gare musicâl cuintri a un atri predi-violiniste,don Zuan Rueta,musicist cumo' dismenteât,ma in te epoche protezût da l'Imperadôr in persone.Cheste al jere un onôr riservât nome par i musiciscj che gjoldevin de pui alte considerazion. Tal stês periodo i pui grancj composidôrs son di passaç a Vignesie: Alessandri Scarlatti ,il pui cognossût composidôr napoletan al fâs rapresentâ al teatri San Zuan Grisostomo (chel indulà al sunave il pari di Vivaldi) tal timp dal carnavâl dal 1707,dôs de sôs oparis:Mitridate Europatore e il trionfo della Libertà.L'an daspo,sô fî Domeni Scarlatti ,famôs sunadôr di clavicembal,al vâ a studiâ cu Gasperini,che al jere deventât amî di sô pari.E ancje Georg Friedrich Heandel ,il composidôr pui famôs dal timp,ven a stâ a Vignesie,indulà le rapresentazion de sô opare Agrippina , simpri tal teatri San Zuan Grisostomo, il 26 di dicembar dal 1709 ,varâ un sucès trionfâl.No si cjatin testemoneancis,ma cun ducj chests composidôrs atôr par Vignesie lasse pensâ che Vivaldi no à di sigûr mancjât le ocasion di cognossju,e che forsît lu àn pocât a scrivi oparis.
Vivaldi al à ancjmo' ocasions di cognossi personaçs de aristocrazie:tal mês di dicembar dal 1709 fin al mês di març dal 1709 al ven a Vignesie in visite privade il re Fidrì IV di Danimarche ,vignût a Vignesie cu le intezion di gjoldi plui che al podeve dal famôs carnavâl.Rivât il 29 di dicembar,le dî daspo al asist a un concert al Ospedâl de Pietât,dirizût par Vivaldi.Il re di Danimarche al à di vê sintût pui di une volte i concerts des frutis dal Ospedâl,dirizudis dal lôr maestro di violino tant che il re di Danimarche lassarâ Vignesie cu le opus 2 di Vivaldi,sarès a dî lis dodîs sunadis par violin e bâs continuât,stampât dal editôr venezian Antonio Bortoli.Il re,amant de musiche taliane e des bielis feminis,al puartarâ cun lui ancje dodîs ritrats in miniature,fâs par lui de famose artiste Rosalbe Carriera.
Il rapuart cu il re di Danimarche al e' forsit leât al sô rapuart cu le direzion dal Opedâl de Pietât.Le votazion dal mês di fevrâr met fin al sô lavôr.Da chest moment fin al mês di setembar dal 1711,di Vivaldi si sâ pôc e nuje.So pari cjate lavôr come violiniste tal teatri Sant Agnul,un dai tancj teatris indulà vegnivin rapresentadis oparis.Al e' forsit in chest teatri che Vivaldi cognôs Francesco Saturnini,impresari associât a Gasperin. Si sâ che al e'stât a Brescie tal fevrâr 1711.
L' Estro Armonico[cambie | modifiche il codiç]
No tant content dal lavôr dai editôrs venezians che vevin publicât lis sôs oparis,Vivaldi incarghe il famôs editôr musicâl Estienne Roger e ai sôi sucessôrs,le publicazion de sô gnove opare, l' Estro Armonico une racuelte di dodis concerts par istroments a cuardis in tal 1711.Dedicade al erêt dal Granducât di Toscane Ferdinant III cheste opare al segne il passaç dal "concerto grosso" al concert dal soliste modern.
Il vê sielzût chest editôr olandês,puartarâ Vivaldi a jessi cognossût in dute europe. Il manuscrit dal 'Estro Armonico al finirâ tes mans di Johann Gottfried Walther,grant amatôr di musiche taliane,cusin e amî di Johann Sebastian Bach.
Bach, che al jere a Weimar,al reste cussì entusiasmât dal stîl di Vivaldi,che al cure le trascrizion dai concerts dal "Estro Armonico" par clavicembal.Bach al resterâ une vore influenzât dal stîl di Vivaldi.
Dal mês di setembar dal 1711,Vivaldi al torne di gnûf mestri di musiche ae "Pieta'". In tal 1712 a Brescie,Vivaldi scrîf il sô capolavôr di musiche religjose ,il Stabat Mater.
Vivaldi impresari di opare[cambie | modifiche il codiç]
In te Vignesie dal XVIII secul,le opare jere il gjenar musicâl pui popolâr.Jerin tancj teatris in concorence jenfri di lôr.Chel che si è simpri crodût il prin lavôr teatrrâl di Vivaldi, l'"Ottone in villa" (RV 729) al fo rapresentât tal Teatri des Graciis di Vicence in tal mês di mai dal 1713.Gnovis ricercjis an puartât al 1705 le prime opare di Vivaldi pal teatri,il "Creso tratto dalle fiamme" di Jaroni Palani,pal Teatri S.Angelo di Vignesie . In tal 1714 Vivaldi al devente impresari e diretôr teatrâl dal Teatri S.Angelo,indulâ al fâs rapresentâ la sô segonde opare: l'"Orlando finto pazzo" (RV 727)Ma cheste opare no a il sucès che Vivaldi al sperave e par "salvâ" la stagjon Vivaldi al presente l'"Orlando" za puartât in scene l'an prime cun cualchit zonte.In tal 1716 Vivaldi al fâs rapresentâ "Arsilda regina di Ponto" che al fo un sucès,cussì ancje l' "Incoronazione di Dario" (RV 719). In tal stès moment le Pietât domande a Vivaldi le realizaziòn di doi lavôrs par la glesie:il "Moyses Deus Pharaonis" (RV 643) lât piardût e il "Juditha Triomphans" (RV 644) un dai lavôrs di Vivaldi pui cognossûs.Vên comissionât par lis celebrazions de vitorie de Republiche di Vignesie cuintri i Turcs e le reconcuiste de isule di Corfù. Lis parts vocals,sedi chês di femine sedi chês di om,vegnin interpretadis dutis da lis frutis de Pietât.L'organic musicâl comprindeve ancje istroments come il flauto,clarins,oboe d'amôr e mandolins par mostrâ le bravure des frutìs tal sunâ istroments rârs.
Le sô ativitât di compositôr dal gjenar pui di mode lu puarte a jessi criticât in un scrît dal 1720 clamât "il Teatri alla Moda" publicât anonim,ma scrît dal compositôr e leterât Benedèt Marcello.Marcello al jere un leterât e magjstrât venezian, e al jere ancje un compositôr di valôr,stimât ancje da Johann Sebastian Bach,ma al veve une opinion pui aristocratiche de musiche e no viodeve ben le bande pui "popolâr" de produzion oparistiche de sô epoche e dut chel che al jere di mode.I riferiments a Vivaldi jerin un anagrame dal non di Vivaldi (ALDIVIVA) e une sorte di caricature.Chest scrît al criticave certis robis dal teatri musicâl de epoche ,ma no semeê che al fôs riferît ae ativitât musical di Vivaldi.
Le maturitât[cambie | modifiche il codiç]
In tal 1717 ven ofiart a Vivaldi,l'incaric prestigjôs di mestri di capele da cjamare dal princip Filp d'Assia Darmstadt,governatôr di Mantue e grant appassionât di musiche. Vivaldi alore si trasfèris in te citât lombarte e al reste par tre aigns.Di chest periodo (1720) restin amancul tre oparis,il Tito Manlio (RV 738) e varis cjantadis e serenadis. Daspo di chest periodo,Vivaldi al e' a Milan,indulâ,in tal 1721 al presente il drame pastorâl La Silvia (RV 734)e in tal 1722 l'oratori L'Adorazione delli tre re magi al bambino Gesu' (RV 645 lât pierdût) Simpri tal 1722 Vivaldi al va a Rome,invitât dal pape Benedet XII a sunâ par lui.tal 1725 al torne a Vignesie,dulâ tal stês an al compon cuatri lavôr teatrai.
Chest al e' il periodo dulâ Vivaldi compon la so opare pui cognossude,"Le quattro stagioni", cuatri concerts par violin ,dulâ vegnin rapresentâs in musiche,lis scenis de nature. Le idee di cheste opare je nassude tal periodo de sô permanence in tes camagnis atôr Mantue.
Cheste opare segne un gambiament te concezion musicâl: Vivaldi fâs un descizion in musiche dal scori de aghe dal flum,dal cjant dai ucèi,dal uacâ dai cjans,dai muscjins,dal vâi dai pastôrs,de tampieste,dai balarins cjocs,de gnot,de lis scenis di cjace. A ogni concert je zontade un scrît in rime dal stês Vivaldi cu le descrizion de scene mitude in musiche. Vegnin publicâs come i prins cuatri concerts di une recuelte di dodîs concerts: Il cimento dell'armonia e dell'inventione Opus 8 publicade a Amsterdam tal 1725 da Michel-Charles Le Cène,che al veve cjapât il puest di Estienne Roger come editôr.
A Mantue Vivaldi cognôs Anna Girò (Anna Maddalena Teseire) in te epoche ancjmo' une frute ( si crôt che sedi nassude atôr dal 1710) la sô studentesse pui cognossude,destinade a divignì une cantante liriche famose.
Jenfri dal 1723 e il 1740,Vivaldi al scrîf amancul 15 rapresentazions oparistichis che viodin la partecipazion di Anna Girò. Si e' tant fevelât parsore il rapuart jenfri Vivaldi e Anna Girò,rivant parfin a pensâ a une relazion d'amôr,ma fin a chest moment no son stâs cjatâs documents comprovant cheste teorie.
I ultims aigns e la muart[cambie | modifiche il codiç]
Une volte rivât al pont pui âlt de sô cariere di compositôr,Vivaldi veve un grum di comisions de bande de fameis de nobiltât di dute l'Europe.Le cjantade nunziâl La Gloria,Imeneo (RV 687) fo scrite pal matrimoni di Luîs XV.L'Opus 9,"la Cetra" ven dedicade al'imperatôr Carli VI.
Vivaldi rive a cognossi l'imperatôr in persone,cuant Carli VI al vâ a Triest par sovraintindi le costruzion dal puart gnûf.A Carli VI plaseve une vore la musiche di Vivaldi,tant che ,come al conte l'imperatôr stês,in doi aigns,al passe pui timp in companie dal compositôr,che con i soi ministris. A Vivaldi vèn conferît il titul di cavalîr,une medae in aur,e al vèn invitât a Viene.Par ringrazialu,Vivaldi regale a l'imperatôr une copie firmade de opare "la Cetra".Ma cheste opare regalade a l'imperatôr je scuasit completament difarente da chê publicade cun il stês titul,si crôt che par un ritart de stampe,Vivaldi sedi stât costrinzût a meti insieme une colezion di concerts.
In tal 1730,Vivaldi acompagnât da sô pari,al vâ a Viene e a Praghe,indulâ ven rapresentade la sô opare "Farnace" (RV 711).Di chest periodo al e' l'incuintri cun i doi pui grancj scritôrs di oparis talians de epoche: L'Olimpiade e Catone in Utica forin scritis parsore un libret del za cognossût Pieri Metastasio,che al jere divignût tal 1730,poete de cort a Viene. Le Griselda,invezît al e' un adatament,de bande dal zovin Carli Goldoni,di un libret di Apuestul Zeno.
Ma le vite di Vivaldi,come chê di tancj compositôrs de sô epoche,finîs tal mieç di dificoltâs economichis e umanis.Propît in te sô Vignesie,indulâ Vivaldi al jere pui cognossût e aprezzât,par colpe dai gambiament di gust musicâl e de afermazion de opare napoletane,Vivaldi al vên daùrman dismenteât.Vivaldi alore,al decît di lâ a Viene,dulâ al jere stât invitât da Carli VI.
Di sigûr Vivaldi veve tâl cjâf di meti in scene cualchi opare tal teatri di Viene.Ma tal 1737 al sucêt un fât che al segne Vivaldi tal cûr:in te vilie de stagjon de opare a Ferare dulâ Vivaldi al sperave di rifâsi de dificoltâs,vên clamât dal nunzîat apostolic.Il nunziât apostolic comuniche a Vivaldi la proibizion dal vescul,di lâ a Ferare.Cheste decision,motivade dal fât che Vivaldi no diseve messe,e che al jere acompagnât da Anna Girò e atrîs feminis, tae lis gjambis a ducj i progjets di Vivaldi.
In une letare mandade al sô protetôr di Ferare,il marchês Guido Bentivogno,Vivaldi si lamente une vore di chest fât,disint che no podeve dî messe par vie dal mâl che veve da tant timp,e che con dutis lis feminis che lu acompagnavìn,dutis onestis e di comprovade virtût,veve un rapuart di diretôr musicâl.Ma Vivaldi si sfuarce une vore,ma no rive a otegni nuje,e par lui,la mancjade rapresentazion de sô opare je une grande piardite economiche. Par vie di chest fât,Vivaldi decît di lâ vie.
Ma la fortune no jude Vivaldi,tant che pôc dopo jessi rivât a Viene,tal mês di otubar dal 1740,Carli VI al mûr.La muart di Carli VI puarte la Vuere di secesion austriache. La fie di Carli VI,la future regjine Marie Taresie d'Austrie,si viôt costrinzude a scjampâ in Ongjarie.Ducj i teatris de citât vegnin siarâs par un an,lassant Vivaldi cence protezion e cence lavôr.Vivaldi si viôt costrinzût a vendi la sô produzion musicâl par tirâ indenant.
In te gnôt jenfri il 27 e il 28 di luj dal 1741,par vie di une infezion intestinâl o forsit par vie di chel asme bronchiâl che lu veve tant tormentât,Vivaldi al mûr. No ven soterât tal simitieri,ma in une fuesse comun al Sittal Gottsacker di Viene,dongje de Karlskirche. La sô musiche ven dismeteade fin tal mieç dal secul XX,cuant Vivaldi al ven discuviart e al torne al jessi ricuardât come un dai pui grancj compositôrs de sô epoche.
La musiche di Vivaldi[cambie | modifiche il codiç]
Vivaldi al è stât un innovatôr de musiche dal sô timp.Al a dât pui evidence ae struture formâl e ritmiche del concert cirînt simpri di pui i contrascj armonics e ritmics e inventant temas e musichîs in forme gnove. La fuarce de musiche di Vivaldi al stâ tal fât di jessi di facîl scolte dal grant public,ma plâs ancje a chei che si intindin di musiche classiche. Tal sô timp,Vivaldi al plaseve une vore soredut ai compositôrs todescs,jenfri i cuai: Johann Adam Miller, Ernst Ludwig Gerber e il flautiste e compositôr Johann Joachim Quantz,che al veve scoltât cualchit concert ( di sigûr L'Estro Armonico") di Vivaldi a Pirna ,tal 1714, restant une vore impressionât.
Le musiche di Vivaldi cjate un bon ricognossiment de bande dai compositôrs todescs,tant che vignî influenzâs.Il compositôr todesc che al cjape di pui di Vivaldi al e' di sigûr Johann Sebastian Bach.
Bach no a mai cognossût Vivaldi di persone,ma ven a cognossince de sô musiche,tant da studiale e da jessi une vore influenzât,soredut de forme dal concert di Vivaldi.Bach studie la musiche di Vivaldi al pont di trascrivi par clavicembal bessôl ,i concerts di Vivaldi che pui jerin plasûs,jenfri i cuâi il famôs "Concerto per cuatri violins,arcs e clavicembal op.3 n.10" (RV 580)
Si crodeve che al fôs stât Vivaldi a trascrivi par violin cualchit opare di Bach,ma di recent al e' stât dimostrât che al fô Bach a trascrivi oparis di Vivaldi (in te epoche baroche,trascrivi le musiche di cualchidun al jere un mût di fâ onôr).Vivaldi al jere cognossût e stimât ancje tal ambient musicâl francês.In France Vivaldi al ven ricuardât ancje daspo la sô muart:In tal 1775 Jean-Jaques Rosseau scrîf un adatament par flauto de "Primavere".
Al vèn invezît tacât dai inglês.Charles Avison al diseve che la musiche di Vivaldi jere buine come 2divertiment pai fruts".Ma ancje se cualchidun lu tacave,la musiche strumentâl,di Vivaldi veve sucês e jere stampade in dute l'Europe. In Italie,Vivaldi al veve influenzât tancj compositôrs e veve puartât un grant rinovament soredut in te musiche strumentâl de sô epoche,ma al vên ignorât dai studiôs e daspo de sô muart,i sôi lavôrs teatrâi vegnin daurman dismenteâs,par colpe de mode dal timp,di cirî simpri gnûf autôrs e gnovis musichis.
Vivaldi vèn dismenteât fin al prin Nufcent,indulâ al vèn discuviert di gnûf dai musiciscj de epoche fin a jessi considerât un dai mestris de scuele baroche taliane.
Leams esternis[cambie | modifiche il codiç]


c: text/html

text:
Autun 1917; dopo la disfate di Cjaurêt a stan par rivâ i Todescs e la stradalte e je plene di int che va viers Codroip. Oms, feminis e fruts, bandonade la cjase e la campagne a scjampin, puartant ce ch’a puedin. Vuelin ducj rivâ a passâ il Tiliment prime che a fasin saltâ il puint. Cjars tirâts di un cjavalut e caretis tiradis a man, cjamâts di dute la massarizie che a rivin a puartâ, a vegnin indenant cun fadie. Tal mieç di chê sdrume di int e cjars, al ven indenant un saret tirât di une cjavalute blancje, menât di un siôr cu la scorie in man. Si viôt di lontan ch’al è un siôr, ch’al à un biel capot cul cuel di pelice e un cjapielut di feltri cu la plume. E po, dome i siôrs e viazin cul saret.
Bepo e Lussie, che son a stâ a un tîr di sclop de stradalte, dal curtîl de cjase e vjodin preocupâts che caravane. Lôr no àn pensât di scjampâ. La tiere e la cjase e son dal paron dal paîs e lôr, puars fituai, cui doi fîs in vuere, a tirin indenant ta la miserie plui nere. No àn plui nuie. I soldâts talians i àn bielzà recuisît la vacjute e dutis lis bestiis dal curtîl, lassantji dome une cjarte cui timbris; e cui timbris no si jemple la panze. “Sarà ce che Diu al vorà”, a pensin, e forsit i todescs no saràn piês dai talians. Cussì a spietin, tirant indenant cun cuatri fueis di lidric e cuntun pocjis di patatis e di panolis, che Bepo al veve soterât ta l’ort.
Strombetant, si fâsin strade dôs camionetis di soldâts. Plens di premure; forsit i ultins uficiâi de ritirade che a vuelin passâ a la svelte, prin che ju cjapin i mucs. La int e cîr di tirâsi in bande par lassâju passâ, ma plui di cualchi carete e riscjie di lâ tal fossâl. Al saret dal siôr i vâ piês; nol fâs a timp a tirâsi in bande che une camionete i dâ une pocade che lu bute cuntune ruede tal vueit. La cjavalute e si ombrìs e si bute a man drete. Il saret si ribalte tal fossâl e il siôr al reste sot. La cjavalute, spacadis li cenglis e rive a suiassile e e scjampe pai cjamps, spauride.
Bepo e Lussie, viodude la sene, si fasin dongje par puartâ aiût. Cualchidun de caravane i jere bielzà lât dongje al siôr e po al jere tornât pe sô strade. Il siôr al è sot dal saret e al è ni vore malcuinçât. Tirât in bande il saret, a cirin di movilu ma lui al sunsure “Nooo…”; al devi jessi dut rot dentri e un fîl di sanc ai jes dal cjanton de bocje. A capissin ch’al va pai ultins e no puedin fâ altri che tignîji la man, par dâi coragjo. Il siôr al rive a sunsurâ “Graciis … graciis …”. Al capìs ch’e je la sô ore e che si sta distudant. Po al à un salustri e zirant i voi viers il saret, ribaltât dongje di lui, al rive ancjemò a sunsurâ: “il saret … il sa …” e e nol rive a finî la peraule.
Su la stradalte la procession no si ferme e nissun al fâs câs a chê tragjedie; ’nd àn avonde di pensâ par lôr. Il siôr nol vêve ni tacuin ni documents, che forsit chei che i jerin lâts dongje subit, i vevin puartât vie. Cussì no si è savût cui ch’al jere. Bepo e Lussie no an cûr di lassâ chel muart bandonât tal fossâl, che a podaressin rosealu lis bestiis. Cussì, par caritât cristiane, Bepo al vâ a cjoli la pale e lu sotere su l’ôr dal fossâl, tal so capot cul cuel di pelice e cul cjapielut di feltri cu la plume, su la muse.
Prin di tornâ a cjase Bepo al cjale il saret, cussì biel, di len lustri. Robe di lus che dome i siôrs e podevin permetisi. Al à une ruede rote e une stangje crevade, ma a si podares comedâ e cussì al decît di puartâlu a cjase.
Sfadiant no pôc, lui e Lussie lu tirin fûr dal fossâl e un pôc a la volte lu strissinin fin a cjase. Lu metin sot la lobie cun parsore i tocs de ruede e lu cuvierzin cuntune tele cerade. E e si dismentein di lui.
I agns de vuere e son dûrs par ducj, ma Bepo e Lussie e rivin a puartassâle fûr. Dai fîs no àn plui gnovis di un biel pieç e lôr a spêrin simpri di tornâ a viodiu, e a prein par lôr.
Une matine di Novembar dal ’18, Bepo e Lussie a sintin di lontan lis cjampanis di Codroip, po chês di Rivolt, di Lonche, di Bertiûl e a capìssin che e je finide la vuere. Bepo e Lussie si strenzin a lunc, a si bussin e si metin a vaî de contentece: ”Cumò e tornaràn ancje i fîs”, a pensin. Ma i fîs no tornin. Une dì e si presentin doi carabinîrs a puartâ une grande buste zâle, ur fâsin il salût e po a van. Te buste e son dôi papîrs cun dôs madais di bronç. Il Re ur ringracie pai fîs “… caduti per la Patria …“ e cun chel a ju paie.
A Bepo e Lussie ur cole il mont intor e a vain fin a no vê plui lagrimis tai voi. “Cemût fasarìn a tirâ indenant?” a pensin disperâts. “Cumò il paron al tornarà a volê il fit. Ma cence i fîs a judânus te campagne, cemût fasìno?”. Bepo al è plui avilît di Lussie e al sta oris a cjalâ fûr dal barcon, cence dî nuie. “Al à pierdût la voie di vivi” e pense jê e i dûl il cûr a viodilu cussì. Une dì i ven un pinsîr “Parcè no metistu a puest il saret?” i fâs. Bepo, plui par no dâi cuintri che par altri, si met a vore. In doi dîs al comede il saret e cumò al è content di vêlu fat. Nol à un cjaval par tirâlu, ma d’istès al clame Lussie. “Monte su chi lu provìn!” fâs Bepo. Lussie, un pôc imbaraçade e ubidìs riduçant, e Bepo, tal mieç des stangjis, la mene ator pal curtîl. “Gjie, gjie, voo, voo” e fâs Lussie ridint, e ancje Bepo al rît content. Al jere cetant timp che no ridevin cussì.
Zirant pal curtîl une ruede dal saret e monte sù di in toc di len ch’al jere par tiere, e e fâs un salt. Lussie e sint un sunôr strani, come a scjassâ une casèle di clauts; ma no son clauts. Ancje Bepo lu sint e al torne a passâ cu la ruede sul len, par sintî miôr. “Al è alc sot la sente” al fâs Bepo. Cun fadie al rive a disclaudâle e al cjale sot. Ben scuindût ta un cjanton, al è un sacut di vilût, ni vore pesant. Lu disgrope e lu ribalte par tiere. Si no ur ven un colp ur mancje pôc. Un grum di monedis di aur e di arint a lusin tal soreli. Liris talianis, Marengos e Talars di Marie Taresie; un capitâl. Son cence peraulis e spaventâts a chê viste; ”Bisugne taponâ chescj bêçs” e fâs Lussie, ripijantsi de sorprese. “Se cualchidun al ven a savêlu, nus copin par puartanusju vie”. Bepo al ten cualchi monede e il rest lu met intune cassete, che al cale tal poç. Il dì dopo al va a Udin e al torne cuntun tacuin gnûf, plen di cjartis di mil e ancje di plui piçulis. Cheste fortune ur gambìje la vite. Bepo al fâs ancjemò ni vore di viaçs a Udin e cumò la cjase e la tiere e son sô. Il vecjo paron, lât in disgracie, parvie che i fituai cu la vuere no i àn pajât il fit, ur à vendût dute la campagne e cumò Bepo e Lussie e àn i fituai ch’a lavorin par lôr.
Cumò Bepo al vâ in paîs cul saret, tirât di une cjavalute blancje, e cuant ch’al passe la int lu salude tirant jù il cjapiel “… siôr Bepo!”, e ogni volte i lusin i voi. Nissun al olse domandâi cemût ch’al è deventât siôr, ancje se ducj a san che la vuere e je simpri une disgracie par tancj e une fortune par pôcs.
Là jù su la stradalte, su l’ôr dal fossâl, e je une tumbulute di tiere cuntune crôs cence non. Cualchidun al’à scrit cul lapis “Graciis”, e un vasut di flôrs frescs nol mancje mai, sot chê crosute.
Il saret
Autun 1917; dopo la disfate di Cjaurêt a stan par rivâ i Todescs e la stradalte e je plene di int che va viers Codroip. Oms, feminis e fruts, bandonade la cjase e la campagne a scjampin, puartant ce ch’a puedin. Vuelin ducj rivâ a passâ il Tiliment prime che a fasin saltâ il puint. Cjars tirâts di un cjavalut e caretis tiradis a man, cjamâts di dute la massarizie che a rivin a puartâ, a vegnin indenant cun fadie. Tal mieç di chê sdrume di int e cjars, al ven indenant un saret tirât di une cjavalute blancje, menât di un siôr cu la scorie in man. Si viôt di lontan ch’al è un siôr, ch’al à un biel capot cul cuel di pelice e un cjapielut di feltri cu la plume. E po, dome i siôrs e viazin cul saret.
4 coments On Il saret
-
-
Pauli, su contecurtegnove a si cjate di dut: vecjo, gnûf, antîc, moderni, ma simpri contis plenis di sintiment, di nostalgjie di altris timps. Ce disêso Gelo, Checo, Jaio, Nelo e ducj i contecurtars, ch'a sedi par vie de etât di cualchidun come me, o ben par merit de marilenghe e dai brâfs ostîrs e fameis? Jo o cjati che scrivi in marilenghe a sedi tant che componi musiche… Bepi
-
Bepo e Lussie sal son meretâts. Cul che al jude, il cîl lu jude.
-
Par prime robe brâf a Pauli che us à contade une biele conte e sperin che al scrivi altris cussì bielis in curt. Bepi, nol è par vie de etât di cualchidun e tant mancul pe nostalgjie di altris che in cheste ostarie podin lei contis plenis di sintiment. Propit come che tu disis tu, il merit al è soredut de musiche de nestre lenghe che sperin, di gnûf, si tornedi a fevelà ai canais che nassin in furlanie. Vere, il merit al vâ dât ancje ai nestris ostîrs e fameis che us tegnin vierte la ostarie. Cun di plui simpri furnide di un bon tai. Al è miôr il blanc.

robotstxt: allowed

filter: keep


text:
Ancje se a disin che l’an al scomence cun Zenâr, lu savìn ducj che il mês di Setembar al è il vêr mês dai scomençaments.
E tache la scuele, cuntune classe in plui di chel altri an, si tache a lavorâ dopo des vacancis, ma la robe plui impuartante e je che in Setembar si vendeme! Cemût isal il proverbi? An gnûf, vin gnûf (ah, nol jere cussì?).
Ce aial mai fat Zenâr par meretâsi il puest di prin dal an plui di Setembar?
Personaçs nassûts tal mês di Setembar
◆ Jacopo Linussio, laudât de comunitât par jessi stât il prin imprenditôr de Cjargne, e sacramentât dai students di Codroip in dutis lis interogazions.
◆ Enzo Bearzot, famôs par vê vinçût il mondiâl di balon cu la Italie tal 1982 e par jessi tornât a cjase zuiant di cjartis cun Pertini, Causio e Zoff. La int ancjemò si vise di chê fotografie. I talians le viodin tant che un simbul di amicizie, i furlans si domandin: “ma dulà vevino scuindût i tais?”
I sports dal mês
Vendeme di velocitât: al vinç cui che al finìs par prin il so filâr.
◆ Vendeme acrobatiche: si tirin jù i raps di ue fasint figuris par aiar. Une jurie e valute lis prestazions daûr de precision de esecuzion, dificoltât dal numar, cuantitât di raps cjapâts sù.
◆ Vendeme a scuadris: al è un median che al cjape i raps, un atacant che ju bute tal seglot, un difensôr che al cjale che i aversaris no i frein i raps sot dal nâs. Al vinç cui che al implene plui seglots.
◆ Vendeme a rodelis: come chê di velocitât, ma cui patins tai pîts. In Cjargne, ametude ancje la version motorizade, cu la Ape.
◆ 100 raps ostacui: si à di rivâ insom dal filâr evitant ducj i moscjins. Al vinç cui che al finìs la vendeme cun mancul becons.
◆ Lanç dal rap: il mastel da la ue al ven metût a 50 metris dal filâr, e cui che al vendeme al à di centrâlu. Sport che al fâs sparagnâ timp parcè che la ue e rive bielzà folade.
◆ Doi cun, cuatri cence: specialitâts de vendeme ispiradis a chês dal canotaç, dome che i numars no jentrin cu lis scuadris, ma cu lis cumbinazions di “un par doi” che i zuiadôrs a bevin tes polsis.
Informazions sul trafic
Ralentaments su la A4, par curiôs che a àn let chest Strolic e a àn voie di viodi ce che al jere tant di cjalâ.
Imprest dal mês
Il cjossul. ❚
Setembar, mês di vendemeBete di Spere
Ancje se a disin che l’an al scomence cun Zenâr, lu savìn ducj che il mês di Setembar al è il vêr mês dai scomençaments.


text:
Piruçâr
- Non furlan:Piruçâr, o ben Perâr, o Perarie
- Non sientific: Pyrus communis L.
Il Piruçâr salvadi, divignince primarole di dutis lis formis coltivadis, al è origjinari, tant che il Melâr, da l'Asie e da l'Europe: in Americhe sigurementri la coltivazion e je rivade plui tart.
Par che che al inten la Furlanie, piruçârs si ju cjate sedi tal plan sedi tai sîts di mont e in plui varietâts.
Il Piruçâr, alt insin a cuindis metris, si preferìs pal plui in forme ricolte, scuasit coniche. Il tronc al à la stiele grise scure che si creve in scais cuadradis.
Lis fueis di colôr verdon marcât su la part sore vie, a son ovais, o ben ancje a ponte, e furnidis di un mani lunc. I flôrs, in çufs, a vegnin fûr sul scomençâ de vierte prin des fueis, a son blancs, a cinc pics, e si svilupin in pome, compagn dai mêi.
La pome al è il piruç o ben la piruce.
I piruç si diferenziin dut câs par vie che a an forme slungjade a polpe granulôse.
Al contrari di ce che al sucêt tes cualitâts coltivadis, lis pomis, tal perâr salvadi, a restin dilunc duris e legnosis.


text:
Maman! La trasmission par fruts dute in lenghe furlane
In onde su Telefriuli (canâl 11) ogni vinars
Une produzion di ARLeF – Agjenzie Regjonâl pe Lenghe Furlane e di Telefriuli
Intune cjasute cun tancj colôrs a son a stâ Daria e il gjatut Vigji che a passin dopomisdîs tant divertents cjantant cjançons, zuiant, contant barzaletis e leìnt storiis. A ogni pontade a tuchin te puarte ospits simpatics, ognidun cuntune storie particolâr: cjantants, scritôrs, ilustradôrs, insegnants, mâcs, cjantautôrs, atôrs, comics, musiciscj, cogos e tancj altris. A inricjî ogni apontament a son tantis rubrichis: “A ogni frut il so librut”, dedicade ae leture di un libri ilustrât in lenghe furlane; il “Zûc”, cu lis ilustrazions di “Alc&Cè”, insert de “La Vite Catoliche”; “Master Cogo Furlan”, cu la preparazion di golosets facii di fâ; “99 Peraulis”, lis cjartis ilustradis par imparâ peraulis gnovis in plui lenghis; i “Mûts di dî” e il spazi dedicât ai videos mandâts dai fruts di cjase. Ae fin, pai adults, une videointerviste curte dal progjet “Cressi cun plui lenghis” par informâ e par sensibilizâ i gjenitôrs, i nonos e i educadôrs sui vantaçs dal plurilinguisim.
In cheste pontade (23). Manuela Rossi e va a cjatâ Daria par puartâ a tiermin une mission: fâi cambiâ idee sui insets che jê propit no ame. Manuela e je une professore naturaliste di siencis che e colabore ancje cu la Cjase des paveis di Bordan dulà che si interesse de part didatiche e dal arlevament e de cure dai animâi. La Cjase des paveis e je une struture che e ospite plui di 400 speciis di paveis origjinariis di tancj paîs dal mont: chê plui grande e je la falene cobre. I masclis des paveis a son colorâts par atirâ la atenzion des feminis che invezit a àn di jessi plui grandis par contignî i ûfs, e di colôr maron, par protezisi mimetizantsi cun facilitât. Manuela e insegne a Daria une lavorut di fâ par visâsi il cicli de vite des paveis. Ae fin di cheste gnove esperience, Daria no à plui pôre dai insets e Manuela i regale une biele teche entomologjiche. Dopo vê fat il zûc di Alc&Cè, imparade cualchi gnove peraule cun “99 Peraulis”, cjalât il video di “Babarut l’elefantut” e insegnât un gnûf mût di dî, Daria si rilasse intal tinel cun Vigji, il so gjatut, e i conte lis aventuris de zornade. In sieradure, pai gjenitôrs, e va in onde une videointerviste curte a Antonele Sorace: “Se a sostignî la lenghe minoritarie al è dome che un dai doi gjenitôrs, cemût si aial di compuartâsi?”.
Condutore e autore: Daria Miani
Regjie: Luca Fornasiero
Musiche: Flaviano Miani
Redazion e consulence linguistiche ARLeF: Priscilla De Agostini, Linda Picco, Miriam Pupini
Responsabil dal progjet pe ARLeF: William Cisilino
Coordenament pe ARLeF: Priscilla De Agostini
Sigle Maman!: vôs e peraulis di Daria Miani, musiche di Flaviano Miani, foto di Silvia Raber, animazion di Pierangelo Buttazzoni e Davide Nicolicchia
Logo Maman!: Calt Udin
Durade: 20 minûts cirche
Contats:
arlef@regione.fvg.it
maman@tvstar.com


text:
Cosâcs
I Cosâcs a erin une popolazion di origjine russe, che a volevin ribaltâ il guvier bolscevic dal URSS; cussì cun la vignude de vuere a si alearin cui todescs. Cuant che però la vuere e scomençà a lâ mal par l'"asse" e la armade rosse e pocà fûr de Urss i naziscj, Hitler al fo costret a prometiur une gnove patrie dute par lôr: la Kosakenland in Nord Italien, che no jere altri che la Cjargne. Cussì te Istât dal '44 Hitler al assegnà dut il teritori cjargnel, plui une part dal Alt Friûl (comuns di Bordan, Buie, Maian, Trasaghis) a dôs divisions russis, une Cosâche cjapitanade dal ataman Krassnov, chê altre caucasiche, che e jere za stade impegnade in Polonie. Come capitâl e fo sielzude Verzegnis.


text:
Se al è un om che al à savût lei te maniere plui ecletiche la anime platade e mancul cognossude de storie, de art, de culture e de lenghe dal Friûl, si pues dal sigûr individuâ cheste figure in pre Josef “Bepo” Marchet. Predi, insegnant, studiôs, om di letaris, storic e critic de art nassût a Glemone, al è stât jenfri i plui dinamics esponents de culture furlane tornade a nassi daspò de Seconde Vuere Mondiâl. Consacrât tal 1925 a 23 agns, si jere laureât prin in teologjie e daspò in letaris inte Universitât Catoliche di Milan. Il zovin predi al jere inteligjent, masse inteligjent, intun moment dulà che il Fassio nol voleve sintî fevelâ di autonomie: ni di pinsîr, ni di teritori. Ogni tant i scjampave cualchi osservazion masse sclete, e alore tal 1936 Marchet al fo mandât in “mission” di capelan militâr in Abissinie: cussì, par cuietâlu un pôc.
La esperience dut câs no à studât, ma e à rinfuarçade la sô critiche al regjim, che lu à mandât al confin a Bobbio, dongje Piacenze.
La sô reazion a une ditature che ti cjalcjave dentri principis identitaris cuintri des minorancis e je lade indevant daspò de Liberazion, cuant che al è stât jenfri i prins a dâ forme a un pinsîr autonomist, sedi dal pont di viste culturâl, ispirant il coletîf poetic di Risultive, sedi di chel politic, animant la vôs plene di snait de Patrie dal Friûl, gjornâl fondât e diret adun cul anarchic Felix Marchi. Ma ancje la storie de nestre art e je in debit cun lui: al à dât di fat dignitât ae sculture in len che fin ai siei studis e jere in buine part discognossude. E soredut al à catalogât cun scrupul plui di 800 gleseutis che al à dissegnât a une a une cu la chine, intune opare che e je coventade a fâ resurî tancj di chescj edificis dopo dal taramot. Fondamentâi pe ricercje de coinè de marilenghe a son i Lineamenti di grammatica friulana dal 1952; ma forsit il so lavôr plui famôs e rivoluzionari al è la Cuintristorie dal Friûl (jessût dome dopo la sô muart, tal 1974), leture critiche “in clâf furlane” des vicendis storichis de Patrie. Dal pont di viste stretementri leterari lis sôs Letaris ai furlans a son piçui saçs di scriture argomentative indreçade a varis interlocutôrs imagjinaris.
La muart ai 8 di mai dal 1966 e à çoncjât masse adore une ativitât penze e impuartante. A son passâts 50 agns di cuant che al è mancjât, ma ancje se la sô olme inte culture nostrane e je indelebile, lis istituzions a somein dismenteâsi di lui e no àn inmaneât nissun apontament uficiâl di ricuart.
Brut segnâl: un di chei che a lui
no i plasaressin… ❚
✒ Walter Tomada
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
L’Ostîr i à pensât un biel pôc parsore, a cheste robe, e dopo al à decidût che al fasarà ce che al sta par dîus:
Il Contecurte Day 2020 si fasarà!
Come che o savês, e cui no lu sa, il Contecurte Day e je la gare di Contis che par solit o fasìn inte prime metât dal an e al è l’event plui grues de nestre Ostarie, dulà che i contecurtârs plui babios si sfidin cu la lôr conte par viodi cui che al vinç. O vin tacât a Listize, dopo lu vin fat a Flambri, dopo a Passarian e l’an passât – la supergalatiche edizion dal decim inovâl – a Sclaunic, cun tant di television e super fieste ae fin.
Chest an, pûr trop, o sin jentrâts intun gatul che ancjemò no nus fâs viodi un fregul di lûs e nus tocje tignî cont di leçs plui grandis di nô, ma no par chest o vin di butâsi jù e fâsi cjapâ de maluserie. Come che o savês, l’Ostîr di mestîr al insegne economie, e al sa ben che al è propite tai moments plui bruts che no bisugne rindisi e anzit, si pues tirâ fûr alc di biel e di gnûf. E cun di plui, come che us vin dit, la neste rispueste e je chê dal CoroneCurte: i din sot cu lis contis, us regalìn poesiis dal balon su facebook e ve chi… no vin voie di anulâ il Contecurte day, ma lu fasarin come simpri e al sarà dut in version digjitâl!
Di sigure al mancjarà il plasê di gjoldisi la scolte des contis in cjar e vues, ma la nestre Sartore e je za in plene vore par podê garantî di podê scoltâ lis contis e o viodarês che se la cjapìn ben e sarâ une biele maniere di dâi cuintri a chest moment e al saltarà fûr un Contecurte Day che nol varà nuie di mancul di chei altris.… Si che duncje, pocjis cjacâris e velis chi lis regulis:
A scomençâ di cumò, dai 23 di Març e fintremai ae dì di Pasche, o podarês inviâ la vuestre Conte ae solite direzion di pueste par partecipâ al Contecurte Day 2020 che o vin ben pensât di clamâ COVIDCURTE DAY 20.
La conte e je a teme libar e al baste che e stedi sot des solitis 2000batudis, spazis comprendûts. Lis contis, a vignaràn publicadis vie vie sul nestri sît, in maniere anonime, e a podaran jessi votadis, dopo Pasche, di ducj chei che a son iscrits ae nestre liste di Contecurte (chê de Conte dal Mês, insome)!
Lis votazions a tacaran dopo che si è sierade la publicazion des contis, ven a stâi dopo Pasche, secont modalitât che viodarin, a seconde di tropis contis che o rivin. Par cumò si fermìn cul invidâus ducj a scomençâ a pensâ a une biele storie di contânus. Al sarà il nestri Decameron furlan, achì, sierâts in cjase, ma ducj insieme a contâsi storiis, come che si faseve une volte tes stalis.
E mai come chest an, nol è impuartant cui che al vinç, ma al è impuartant partecipâ, jessi presints, contâ une storie… parcè che o sin lis storiis che o contìn, e o vin inmò une vore di contis di contâ!
Scriveit. Leieit. Partecipait. Sparniçait!


text:
Al pâr che l’aiar di Sclaunic, il paisut dulà che al à la tane il nestri Ostîr, al fâsi ben ai scritôrs. O almancul, cheste e je la deduzion che si pues fâ se si vâ a cjalâ il manifest pe sagre dal paîs, che dopo vê saltât dôs Madonis di Avost (poiant altris madonis, clare) e rive di gnûf a meti fûr il nâs par cuatri dîs di Fieste Paesane, dai 12 ai 15 di Avost.
E se o vês voie di vignî a bevi une buine bire e mangjâ gnocs e calamârs che a meretin, o vês di capitâ in chescj dîs. Ma se invezit us ven il mat di fâ un scjampon la dì prime… ben po, a si fevele di libris!
Eh, sì, parcè in bande dal nestri Ostîr. cul so Cryptofriûl, che al à vinçût il Premi San Simon 2021, e che al è in tour cul spetacul che o cognossês aromai ben, “Un Viaç tal Cryptofriûl“, o cjatais ancje altris scritôrs, a stâ a Sclaunic. Un al è Giorgio Mazzolari, raventât di un pôcs di agns, che al scrîf romançs, e chel altri al è Michele Bordignon, furlan, che al è publicât une opare che e fevele di culture dal fisic. Insome… no si sa ce che al capitarà inte serade, ma al pâr che i trê, stant al cjalt e ae pocje voie di fâ, le vedi cjapade une vore alegre e cuissà ce che a cumbinaran.
La uniche robe serie de serade, al è probabil che e sedi la nestre Massarie, che e sarà li a fracâ i botons de sô tastiere par meti un pocje di musiche framieç di chest trê disgraciâts.
E par sierâ, uniche robe sigure de serade e je une altre. Che no si lassisi sigure come cjans… Insome. Save the date, come che a disin i fighets. Joibe ai 11 di Avost… a Sclaunic!


text:
Desert
Il desert al è un teritori disabitât dulà che la vite e je une vore dificoltose par vie des condizions climatichis.
A son doi tips di deserts chei cun clime aride e chei cun clime frede.
I deserts arits a patissin il fat di vê pocje ploie e di jessi une vore secs, flums no 'nd è, a mancje cuasi dal dut la vegjetazion e pocjis a son lis razis animâi che si rivin a cjatâ. Di dì al pues jessi une vore cjalt, tant al è vêr che propit intai deserts a vegnin lis temperaduris plui grandis de Tiere, di gnot impen al pues fâ frêt.
I deserts glaçats si cjatin man man che si vicinisi ai pôi. Il 14% des tieris fûr dal mâr a son deserts glaçats, il 16% a son deserts arits.


text:
Mandi Contecurtârs!
L’Ostîr, come chei plui innomenâts, al è jessût cul gnûf libri di contis e al à tacât nuiemancul che la tournee di prensentazions, ma o savês che a lui lis presentazions no i plasin plui di tant e al à miôr meti adun spetacui.
Dopo i strepitôs sucès des seradis di Udin e Cjarlins, insieme cui doi amîs di mirindis Checo e Gianfranco
, vechi che al vierç la presentazion di Altris contis di famee metint adun un spetacul a cjase sô, inte maraveose cornîs de Sale de Canoniche a Sclaunic, vinars ai 27 di Avrîl.
I doi libris dediâs aes contis di famee, sedi chel vieri che chel gnûf, a vignaràn doprârs par meti insieme un spetacul fat di leturis senichis, di cualchi cjacare tal mieç e di un pocje di musiche, cuntun biel ghiringhel ae fin par gjoldi inplen de serade in pûr spirt di Contecurte.
Ben nomo?
O almancul… ben o mal che al ledi, a saràn in ogni câs… un spetacul di contis!
A dâi une man al nestri Ostîr, il circul Culturâl La Pipinate di Sclaunic
, dopo il sucès de presentazion di doi agns fa al torne a inmaneâ chest piçul spetacul. In bande di lui, fedêi o obleâts no si sa, il famei Checo Tam, il berlon Michêl Londar, la massarie Margarite Cogôi, il cjantôr Bizio Citos e il poete Franco Polentarutti… insome… cuasi dute la ostarie!
Come par solit la jentrade je libare, si pues cjatâ a vendi il libri gnûf dal Ostîr, e ancje chel vecjo, e cuissà che nol sedi ispirât e e saltedi fûr une conte curte inedite di scoltâ dome in cheste ocasion.
Eh sì, parcè che no je finide chi.
Su visin che dopo dal 27 a saràn une schirie di altris apontaments une vore impuartants.
Par cumò us visìn che:
il 10 di Mai l’Ostîr al sarà a presentâ il libri li de Biblioteche di Felet,
ai 11 di Mai tigneisi libars di vignî a Codroip a sintî un altri spetacul
ai 13 di Mai, tal daspòmisdì, ducj a Vile Manin par il Contecurte Day!
E no je finide achì,
O vin pensât che e je vignude la ore di fâ une sielte, pe nestre Ostarie, che par cumò la cjatais achì, ospitade jenfri i blogs dal Ostîr inte suaze di rive jù di blogspot.
Ben po… o varessin voie di vierzi un sît, e o vin cjatât cui che nus dâ une man a spostâ dut su worpress, cumò che al è par furlan. Ma no si à di lavorâ a gratis, e alore, in maniere nestre, o fasarìn un crowdfounding furlan, ven a stâi che intes seradis che a vignarân al sarà simpri un purcitut musine par meti dentri un franc di podê paiâ un sît par contecurte, che almancul cussì no vin pôre di pierdi dut o di viodi lis nestris contis vendudis a chei di Cambridge Analytica 🙂


text:
14 di Lui
Il 14 di Lui e je la 195° zornade dal Calendari Gregorian, (la 196° se l'an al è bisest). A mancjin 170 zornadis pe fin dal an.
AcjadimentsModifiche
In FriûlModifiche
- 1419 - Sacîl a passe a Vignesie fasint l'at di dedizion
- 1509 - A Monfalcon Antonio Loredan al pare indaûr l'atac des trupis imperiâls
Vie pal montModifiche
Nassûts vuêModifiche
Muarts vuêModifiche
FiestisModifiche
In FriûlModifiche
Vie pal montModifiche
ReligjosisModifiche
InternazionâlsModifiche
- Fieste nazionâl in France.


text:
Il 2020 al è stât un an strani, dulà che tantis robis no son stadis fatis, altris si son slungjadis, e cussì ancje lis manifestazions e i concors leteraris.
Un concors par contis che al à viodût la sô sierade îr di sere, intun incuintri sul web inmaneât de Pro-Loco di San Zorç de Richinvelde al jere il Premio Richinvelda, che al sburtave a scrivi contis ambientadis “tra il Meduna e il Tagliamento“. Stant che il concors al jere viert sedi al talian, sedi al furlan, il nestri Ostîr e la nestre Coghe (che aromai il talian no lu san nancje plui) a àn decidût di partecipâ. Prin un e dopo chel altri, a son lâts a viodi il paisut de Richinvelde, framieç dai doi flums, che al è tornât bon par jentrâ ancje te storie des lidrîs furlanis (pe vicende dal Patriarcje) e fa un zîr sui claps dal jet de aghe, cuant che inmò si podeve lâ un pôc ator.
Insome, la biele gnove e je che ducj i doi, cu lis lôr dôs storiis, a son rivâts dentri dai 12 finaliscj e l’Ostîr al à parfin vinçût il concors! Robononis, insome. La conte dal Ostîr si clamave “Claputs” e le à scrivude propit intan che al jere daûr a comedâ i post dal “Cemût si zuial“, juste par dî che lui, in Ostarie, al robe simpri alc a cualchidun (comprendudis lis corezions de Coghe, che se no fos par jê pues crodi se al cumbinave). La conte de Coghe invezit si clamave “Tramis di glerie”. A si podaran lei te publicazion che e je stade fate pe ocasion de Pro Loco, e che al è pussibil domandâ ae associazion. Intant però noaltris de ostarie us metìn chi sot i doi incipit, che si sa, a son une vore impuartants intune storie. Da rest, come che un viaç al scomence cul prin pas, une storie e scomence simpri cu lis primis peraulis.
Claputs
Lassù
sul clap
al basta slungjâ
‘na man.
Al basta
slungjâ
al penseir.
Tor sere, in chescj ultins sunsûrs de Sierade, cuant che mi senti su la piere glaçade dal muret che al cercene la gleseute di San Nicolau, mi pâr cuasi di viodilu, il cidinôr che al jes dal cimitieri e al cjape coraç, disvoluçantsi pe strade e strissinantsi tal scûr parsore de jerbe, fintremai a lenzi la piere dal Patriarcje e tornâ indaûr, come par dîmi che nol à cjatât nissun. Nissun che lu rompi; nissun che lu jempli di cualchi sunôr, inmò mancul di une peraule, se no l’aiar di tramontan, che al scjasse e dispetene lis vignis dulintor, daspò di jessisi jevât sù dal jet dal Midune.
___________ *** ___________
Tramis di glerie
La machine e sbrisse vie cidine pes stradis di paîs, ciulant a pene denant di une crosere o di une taronde, cuasi a no volê scjassâsi dal legri impisuliment che le à cjapade a pene passât il puint sul Tiliment.
Provincie di Pordenon. “Segui il nostro cuore”, al jere il slogan dal sît turistic cualchi an prime di chê menade des Uti. E in efiets al è propite il sens dal viaç di Rico, ancje se no al à ben clâr indulà che lu menarà chest colp di mat. Anzit, il puest lu à, ma al è di une vite che nol torne. O miôr, di une muart. Dal funerâl dal pai. L’ultin ramaç che al tignive picjade la tele de sô esistence a chest cjanton di Friûl. Il piçul compendi dal Univiers. Bugnigul dal mont par cualchidun, buse di cûl par altris.
___________ *** ___________
Par finî in bielece, us disìn ancje che une storie par furlan, in variant dal furlan ocidentâl, scrite di Giuseppe Mariuz, e je rivade seconde e o sin une vore seneôs di leile. Insome… disin che il trop dai scrivints furlan si è ben difindût tal concors e o vin gust.
E za che o sin che o fevelin dal 2020, ancje se la gnove e je vecje, o vin plasê di saludâus cu la poesie de Coghe che e à vinçût, simpri di chês bandis plui innà dal Tiliment, il prin premi tal concors Concors di poesie “Uno scritto d’Amore – Amore ti scrivo” 2020 di Cjasteons di Çopule.


text:
Il grop di Glesie Furlane al organize ancje chest an une gjite di studi tai sîts storics dal Patriarcjât di Aquilee.
Sabide, ai 5 di Otubar dal 2013, compagnâts di pre ‘Sef Cjargnel, o visitarìn:
– a Villach la mostre “Im Auftrag des Patriarchen” – La Carinzie viodude dal cronist patriarcjâl Santonino dopo des incursions dai turcs (sec. XV);
– a Globasnitz il museu dal sgjâf archeologjic des basilichis paleocristianis di stamp aquileiês sul Hemmaberg;
– a Eberndorf la glesie abaziâl fondade dai patriarcjis di Aquilee e dal cont Cacelin (sec. XII).
Si partìs di Vençon, plaçâl des scuelis, aes 8.00 di buinore; a Villach, finide la visite al museu, di misdì aes dôs timp libar par gustâ e visitâ il centri storic; si torne cjase tor lis 19.00.
Si larà a spindi sui 25/30 euros, a pullman complet (cence il gustâ).
Par prenotâsi dentri di vinars ai 27 di Setembar telefonâ a:
pre ‘Sef (0433 60358)
o a pre Roman (0432 956010; 333 6708704)
o a pre Roberto (0432 985032; 349 8024017). ❚
✒ Redazion
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
#04 – Fieste des feminis secont un om (ancje se jo o soi femine)
No mi plâs il vot di Març, cul so strac mac di mimosis compradis ai semafars.
O crôt che no sedi nuie di plui bausâr di fâ fieste a la femine in cheste zornade o dome in cheste zornade.
No mi plâs sintî fevelâ di cuotis colôr di rose. Mi samein i vivars che a puartin ai indians de Americhe, intai cunfins da lis lôr riservis.
No mi plâs, nancje, viodi i locâi de gnot plens di cotulutis scalmanadis che no san minimamentri ce che a vûl disi il vot di Març.
In veretât, o ai i sgrisui cuant che o viôt che lis feminis laureadis e son plui dai oms, come numar, ma a scugnin lâ intal forest par podê dâ un sens a la lôr vite e al lôr studiâ.
Parcè che la partide cui oms no si zuie mai a la pari! Chest, no dome di cumò, ma dai timps plui antîcs.
Masse voltis, lis feminis a son vitimis di oms che no meretin di clamâsi cussì, che lis considerein robe di proprietât, fin al pont di copâlis, se a disin «vonde» o pûr «no».
Si conte che lis feminis a fasin vuere di simpri pa la paritât. E e je la veretât. Jo o crôt che varessin di jessi no oms a barufâ par vele, la paritât.
Parcè che lis feminis a son parsore di nô, sot ogni pont di viste.
E, se lis feminis a combatin pa la paritât dai dirits al sucêt dome parcè che i oms a doprin come arme la uniche robe che – ancje se no simpri – a àn in plui: la fuarce fisiche. Cun chê si vantin, si crodin sflandorôs come i pavons cuant che a fasin la ruede.
E parcè lu fasino? Par vê la femine, po. A tornìn simpri culì.
Eco, a voltis, mi sint di disi di perdonânus: insom, sin dome oms.
di Gjaline Padoane
#1208


text:
Un totem cul touch screen cun dutis lis indicazions dal teritori montan. Al è chel che al è stât screât ai 21 di Setembar fûr de malghe dal Montâs ae presince dal assessôr regjonâl Stefano Zannier, dai rapresentants de Associazion Arlevadôrs dal Friûl-Vignesie Julie e de Fondazione Friuli cul president Giuseppe Morandini.
◆ Si trate di un progjet puartât indenant dai arlevadôrs furlans cu la poie de Fondazione Friuli e al è il prin touch screen dedicât a turiscj e visitadôrs de malghe metût te mont furlane: «Al è un servizi – al spieghe Andrea Lugo, diretôr de associazion arlevadôrs – che o vin pensât in particolâr pe tante int che e ven a cjoli formadi e altris prodots dal lat te malghe: massime cu lis gnovis diretivis par vie de emergjence, la int e scuen dispès spietâ, fasint filis lungjis.
◆ Il totem al ufrìs diviersis informazions sul teritori che un al pues cjalâ intant che al spiete». Il totem, realizât cun materiâi che i permetin di resisti ancje a alte cuote, al ufrìs trê diviers filons di informazions: il prin al è dedicât ae malghe, in particolâr ae latarie e al agriturisim, dulà che si puedin viodi i siei locâi ma ancje lis modalitâts di lavorazion dal lat, cu lis bestiis tipichis de mont.
◆ Il secont canâl dal totem al mostre invezit ducj i percors montans de zone, che a puedin jessi frontâts sedi a pît che cu la biciclete: midiant dal ûs di un drone al è stât pussibil inserî i percors dongje, di maniere che cui che al cjale al puedi rindisi cont de dificoltât dai trois. L’ultin filon di informazions dal totem al tocje la indicazion dai sîts di interès che si cjatin tal comprensori montan, come lis pissandis de Val Racolane, il lât dal Predil ma ancje lis trinceis de prime vuere mondiâl: «O ringraciìn la Fondazione Friuli – al dîs Lugo – par vie che cence chel contribût no varessin podût realizâ un progjet tant particolâr.
◆ O crodìn che, in plui di vignî incuintri ai utents de malghe, al puedi dâ une man ancje ae tante int che e visite la mont e che cussì e pues cognossi miôr i percors. O calcolìn che un aparât compagn al puedi jessi metût in futûr alì dal ripâr Divisione Julia a Nevee, une altre struture che i arlevadôrs a àn cjapât in gjestion dal Cai, dulà che a son ancje stanziis par durmî che a puedin ospitâ tancj visitadôrs de mont furlane». ❚
Il totem che al da une man a cui che al visite la montPiero Cargnelutti
Un totem cul touch screen cun dutis lis indicazions dal teritori montan. Al è chel che al è stât screât ai 21 di Setembar fûr de malghe dal Montâs ae presince dal assessôr regjonâl Stefano Zannier, dai rapresentants de Associazion Arlevadôrs dal Friûl-Vignesie Julie e de Fondazione Friuli cul president Giuseppe Morandini.


text:
Storie di un cjant furlan pes fiestis
«Une sorte di idili che si cjante in cualchi glesie di campagne dal Friûl orientâl», al scrîf l’Arboit. «Al ven cjantât intes cjasis di Cjargne biel che si prepare la vilie di Nadâl», al scrîf l’Ostermann. «Sintût cjantâ in malghe, di Istât, daspò dal rosari, a Liussûl», e scrîf la Adaiewsky. «A Çurçuvint si recite il test inte Novene di Nadâl, a Cleulis invezit al ven intonât di bande des fantatis intal Ofertori de Messe di miezegnot», al ripuarte Fabiani. La mari dal editôr Brusin, come che al conte, e veve di recitâ il test ogni Nadâl, par ben cincuantenûf voltis di file, a sô none. Noliani invezit al conte che a Dael, i fruts a recitavin il test devant dal presepi, cun dute la famee, e inmò la Ciceri e dîs che «a Scluse, il test al jere inserît inte secuence dai cjants natalizis di cercje, cjantâts intal corteu de Stele».
Cui che lu clame “canzion”, come inte tradizion gurizane, cui “discors”, cui “orazion” come che al recite il secont viers in diviersis edizions, cui “pastorâl, cui “cjant di cercje”, cui semplicementri “preiere”. Dut câs, chel che al è stât definît, come che al dîs il Chiurlo «il miôr dai cjants natalizis florîts in Italie», o «zoie musicâl» de Adaiewsky, al conserve intat il so grant valôr estetic e spirituâl, superant i secui e dutis lis impuartantis discussions che si son tignudis su la sô origjin e su lis sôs funzions. Chest a dispiet o par afiet des cetantis variantis che a son stadis cjapadis e trascritis di bande di studiôs preseâts, soredut dal Votcent e dal secul passât, ancje se al è un pecjât no sintîlu plui cjantâ plui di tant, a di part in cualchi ocasion di bande di cui che nol vûl che al vegni dismenteât.
“Atents ducj cuants, stait a sintî”, o “E lusive la lune”, “Sunìn, sunìn di violin” o ancje dome “La cjançon de gnot di Nadâl”, che nus rive inte sô prime testemoneance scrite, par cumò, in gracie di Ranieri Mario Cossar che al à cjatât un codiç dal Sietcent di aree gurizane e di ambient jesuitic, che al dinee la teorie che a scrivi il componiment al sedi stât il poete Ermes di Colorêt, dant ae opare une derivazion culte che invezit no à. Ancje Chiurlo al à metût dal so, formant une tierce version di so man, artificiâl, publicade inte “Antologjie de leterature furlane” dal 1927. Dut câs, si contin ben une trentine di variantis di cheste poesie in musiche dedicade al grant misteri dal Nadâl.
Si stente a crodi che il componiment al vedi un leam antîc cu la tradizion patriarchine dai “dramis sacris”, o cu lis azions dramatichis dal teatri religjôs, ancje parcè che nol risulte che intes lidrîs dal cjant a fossin stadis senis rituâls rispiet ai diviers episodis de conte. A son invezit framentaris i contescj indulà che al vignive eseguît, dal ambient privât des cjasis, al ambient sacri des funzions paraliturgjichis, tant che lis processions, a variis altris situazions.
Chest cjant al è soredut un “presepi in musiche”, dulà che si animin di un scûr a chel altri diviersis figuris, tant che i nemâi, i pastôrs, Zanut, Lenart, Macôr, Simon, lis feminis in vore e lis figuris santis: l’arcagnul Gabriêl, la Madone, Jesù Bambin.
Come che al conte ben Gian Paolo Gri intun saç dal 1985 su “Metodi e Ricerche 2”, indulà che al fâs un biel struc de storie e des liendis peadis a chest cjant, se tal cors dal Sietcent e dal Votcent al risultave trascrit tai libruts di preieris stampadis par furlan, magari cussì no, cul lâ dal timp al à pierdût chest spazi e al è tornât a poiâsi plui che altri su la trasmission orâl, simpri mancul vivarose. “La cjançon da gnot di Nadâl” e continue a sorevivi in gracie des regjistrazions discografichis e des tantis publicazions, datadis e di plui gnovis, dulà che diviers musiciscj e compositôrs, sedi di stamp popolâr, sedi studiâts o ben de gnove musiche, a àn vistût e a vistissin cheste poesie natalizie di colôrs gnûfs. Scoltait e cjantait cheste orazion, par no dismenteâ. ❚
Alessio Screm


text:
Noere moxhe al låme
Li noere moxhe al låme, c’ est ene sôre di moxhe al låme k’ esteut spårdowe tocosté e l' Urope.
Sincieus no d' l' indje : Apis mellifera mellifera
Sôres coinreces[candjî | candjî l’ côde wiki]
Ene sôre coinrece del Walonreye k’ aveut cåzu disparexhou di cåze di l’ aclevaedje di raeces pus produjhantes, a stî wårdêye dins les comenes di Chimai et Momgniye. Adon, il est disfindou di fé vni des apîs d’ ôtès sôres di moxhes dins tot ci aroyaedje la (ca elle î pôrént samer ey adon, si rprodure avou l’ noere moxhe d’ apî).


text: “Il fat che vuê la famee di Asburc, par memoreâ i cent agns de vuate nazionalistiche disgraciade di Sarajevo, che e à tirât dentri il Continent Vieri e ancje il rest dal mont intune tremende vuere ‘fra fradis’, preambul di altris divisions ancjemò e di macilis di popui, a vedin sielzût dabon il santuari di Mont Sante dal Lussari, culì tal nestri Friûl Vignesie Julie, santuari intitulât a une Madone proclamade Regjine de Europe su la crosere des gjernaziis latinis, slavis e gjermanichis, al rapresente in fat di culture un pont di onôr pe regjon nostrane e il ricognossiment confermât di une funzion dal teritori che no pues cjatâsi costrete de viodude ristrete di un Stât nazionâl”: chel ca il prin coment dal dean dal Moviment Civic Culturâl Alpin-Adriatic dal Fogolâr Civic e dal Circul Universitari Furlan de Academie dal Friûl, prof. Alberto Travain, che, tal inovâl che al è stât sassinât tal 1914 Francesc Ferdinant vâl a dî il princip ereditari de Austrie-Ongjarie cu la sô femine, al è lât sù, ai 28 di Jugn 2014, in piche al Lussari cuntune delegazion des sociis cun tant di bandiere di Aquilee, par jessi presint a lis memoreazions inmaneadis dal Ordin di Sant Zorç de Cjase di Asburc e Lorene. “Pai centenaris, cumò, de Prime Vuere – al à dit Travain par prionte -, in plui sigûr di onorâ lis vitimis e condanâ i ‘becjârs’ di chel malandret maçalizi, chest nestri moviment, cun lidrîs localistichis e europeistichis, miôr ancjemò euroregjonalistichis di clare stampe, che al rimonte indaûr tes liendis di mil significâts in cont di un Friûl trassunt dal Continent e di une Aquilee calcolade di ‘madre e reina’, par dîle cul ‘Attila’ di Verdi, di tantis nazions de Mittel-Europe, nol pues mancjâ di sei consecuent tal pandi – mutatis mutandis – in dì di vuê une cunvigne culturâl plui salde cu la ‘cause asburgjiche’, a pro di un Stât sorenazionâl frontât su principis di unitât te varietât, oltri che di famose, mai dismenteade, onestât di guvier, anticipazion di un ideâl di union di popui che il progjet al è stât rionzût in Europe e cun dificoltâts sôl che dopo tocjât il font di dôs vueris mondiâls orendis”. In chê ocasion li la delegazion dal Fogolâr Civic e à ancje incuintrât l’arciduche Zorç di Asburc e Lorene, rivât pe comemorazion in rapresentance de Cjase di Austrie. Chê delegazion, formade dal dean prof. Travain, dal vessilîr gjenerâl sâr Gianfranco Passone e dai colaborants prof.e Anna Buliani, sâr Giuseppe Capoluongo e siore Rosalba Meneghini, e à screât ben propit in chê ocasion li il “façolet” rimodernât simbul dal Moviment, curât di chê siore Meneghini istesse, benemerite confezioniere de Organizazion.


text:
Rivoluzion russe
La Rivoluzion russe al è stat un avvenimento socio-politic sucedût in Russie in tal 1917 , che a puartât al ribaltament de situazion politiche in tal Paîs. Chest cambiament puarte al finiment dal Ream di Russie e la formazion de Republiche Federâl Socialiste Sovietiche Russe , daspo de vuere civîl russe in tal 1922 ,deventade Union Sovietiche.
Tal principi dal 1917 , jerin za tre aigns che Ream di Russie al jere impegnât in te Prime Vuere Mondiâl , e veve piardût la Polonie , l' Urcraine e une part dai Paîs Baltics par vie di une cjadene di disfatis , partant in piês la situazion economiche e sociali dal paîs.
Il Zar che al governave , ancjmo' difindût dal principi de autocrazie , al veve piardût il contat cun le realtât dal paîs , tant che ancje elements che vevin simpri pojât la monarchie , si rindin cont che nome une jessude dal podê dal Zar Nicolau II varès permitût il contrôl dal Paîs.
Un riviel al puarte a le rivoluzion di fevrâr e il 2 di Març dal lunari gjulian , il parlament e i soviet dai lavorâdors si jerin mitûs d'acuart par la deposizione dal zar e par la formazion di un gnûf guviâr formât da menscevics, e socialiscj.
Ven formât il guviâr di Georgji Evgen'evic L'vov , par poc dal podi dal zar Nicolau II. Intant che il zar e la sô famee vignivin arestâts , tal Paîs di formin doi podê, chel dal guviâr e chel dai soviet , formât da delegâts, e comprindeve ancje elements dai bolscevics. Intant , in tal paîs al cresseve simpri di pui un sentiment di fadie e di rabie par vie de vuere. Lenin , la figure pui importante dal moviment dai bolscevics , tornât in Russie al sostèn la necesitât di trasformâ la rivoluzion di fevrâr in rivoluzion proletarie , sostignude dai Soviet. Tal mês di otubar , i bolscevics occupi i ponts nevralgics de capitâl , scomençant russi la rivoluzion di otubar.
La rivoluzion di otubar puarte al ribaltament dal guviâr provisori e a le nascite de Republiche Socialiste Federâl Sovietiche Russe , governare dal Consei dai Commissari dal Popul. Cun la vere civîl russe , scomençade in tal 1917 jenfri le armate rosse dai bolscevics e le armade blancje puarte a la formazion in tal 1922 de Union Sovietiche.
Bibliografie (par talian)[cambie | modifiche il codiç]
Libris[cambie | modifiche il codiç]
- Gitermann Valentin, La Rivoluzion Russe, in I propilei, Grande Storie Universâl Mondadori, XX volume, Milan, Mondadori, 1966
- AAVV., Russia, vol. XXXII de Storie Universâl Feltrinelli, Milan, 1973.
- AA.VV, Cronache e dispacci dalla Rivoluzione d'Ottobre, Milano, Pantarei 2007.
- John Reed, I dîs dîs che an sconvolzût il mont,
- Lev Trotsky, Storie della rivoluzion russe, voll.1,2, Milano, Mondadori, 1975.


text:
I FURLANS E LA FEMINE
Si a sipri sintut a di, des nestris bandis: "une brave femine e ten su tre cjantons de cjase". Chest, par plui al è ver, ma trop isal just? Par chel che je la me esperienze a son tantis feminis che veramentri a son stadis il plui grant supuart de famee, parcè che parsore du lor si discjariavin ducj i pinsirs e li rognis che al compuartave il tirâ indenant la cjase. Chest massime se l'omp al jere a vore vie pal mant, o se al jere muart, ma ancje se al jere a cjase, par une idee za aromai incancrenide che e stabilive che la femine e veve di pensa a es robis di cjasa: vidi dai fruts e dai viei, regolâ lis bestiis, tignî a puest l'ort e da une man tal cjamp, tal bosc, tal prat. Par chel che po si intignive ai afars fur di cjase, e veve di a in comu par cjartis, e cussì in canoniche, a nota i fruts a scuole, la dal miedi par dute la famee, la in spezierie a par dut la che al coventave rompisi il cjâf: save fa un poc di conts a voli, save di lis robis cui soretants, capi se si veve da fa cun int oneste o cun missetis, imbroions cence ni re ni ream che no mancjavin nancje in che volte che a fasevin di dut par giava piel e ciâr ae puare jnt, spelante fin sul vues.
Rars tant che lis moscjis blacjis a ierin i omps che, ancje podint si cjapavin su i pês di chestis strussiis, cu la scuse che lis feminis a vevin plui batule, o che a savevin fa miôr, o che a vevin secont lôr, plui timp di cori ator, di fa la code e vie indevant. Sore di dut chest, par solit, stant che cuasi simpri e vivevin in famee cun missers, madonis e cugnadis, in cjase e varessin vût di tasê, lavora e parfin mangjâ chel bocon su la bancje, in bande cui fruts, parcé che ator e taule a vevin di sta i omps, servits e riverits, e lis feminis li no parevin bon e i fruts a e intrigavin.
Cumò, cjalantmi ator o pensant a ce che o vjot e o sint, mi domandi: " in dì di vuè cemut ise par vie di ce che si diseve prin? Ise compagne la minestre, ise mudade in mior o in pies?" Secont mè cumo la musiche e sune cussì: fra i viei, mi par che a son ancjemo lis feminis che a san tignj dûr, par vie che si son tignudis simpri in moto, par falu te vite, che a an vut plui sens de misure in tes robis e che forsit te fede in Crist, che al a mostrât e insegnat a ducj cemut e trop che une vite e à di jessi tirade indenant cun sacrifici, par vê merit, a àn cjatade dute cheste farce.
I oms, che Diu mal perdoni se o pecji a dîlu mi par che par plui a van in vacje prin, seiel parcè che a àn vude une vite fruiate dal lavor sot paron, des vueris, dai strapaçs, dal mangjâ poc e mal, e fur di cjjase vie pal mont; seial parcé che, propite par colpe di chel mut di vivi, si sbrocavin quant che a podevi, a parâ vie i pinsîrs e li rabiis a son di taiuts (e ancje cumo a àn simpri sêt, ben si intint, no di aghe).
Boletin parochiâl - dicembar 1963
L'UNIVERSITÂT DES FEDERCASALINGHIS
Une gnove ativitât e à cjapât pit a Dartigne par iniziative de associazion des federcasalighis, presiedudea livel regjonâl, di Lauretta Serafini che e à podut falu cu la colaborazion dal Conun. Si trate dai cors de Universitât de tierce etat che si son inviats dal vincjesiet di Fevrar intal centri sociâl cu la scuele di "decoupage" frecuentade bielzà dal numar massim di aprendistis istruidis de brave siore Marina Forte. A chest al è seguit un altri che al à come argoment "Raccontare e raccontarsi" puartât indevant de prof. Letizia Donnini; ancje chest unnnn grum interessant par vie che al judarà lis personis a contâ la proprie storie, simpri gnove e diverse. Daspò un tierç grup, animat dal restauradôr di mobili Silvio Liva al varà arlêfs sie mascjos che feminis che frecuentaran lis lezions diretamentri intal laboratori dal artist. Un cuart cors al è fat par imparà i elements di font che al covente cognossi par podé doprà il computer. Al insegnarà il mestri Roberto Serafini, insegnant de scuole primarie di Dartigne, che al istruirà i arlêfs inte aule scolastiche dotade di tancj computer e metude a disposizion dal Comun.
Lis lezions a saran fatis dutis il daspomisdì, orari che pes federcasalinghis al è ideal par pode rezi cjase e famee e dedicà un poc di timp a culchi ativitât che plâs e che da sodisfazion. O pensi che ancje cheste e sedi stade une buine idee par da la pussibilitat di partecipa a tantis personis in pais, cence scugni la ator cun machinis e corieris. O auguri a ducj bon lavor sperant che, in curt, nus fasin viodi ce che a àn imparat e ce tantis robis bielis che a varan savût fa.
Nô o seguirin cun atenzion dutis lis iniziativis e, se al sarà pussibil, o proponarin altris argoments di interes comun ancje pal an che al ven, considerant dut chest lavôr opare di promozion umane e di valorizazion des risorses personâls di tante de nestre brave int.
MAJAN, 5 E 6 MÂRZ 2005
Biele la mostre a Majan!. Come che o soi entrade inte sale la sabide o ai vude une bielissime impression: un ambient grant, acoglient, luminos, che a che ore al bateve dentri ancje il soreli dal dopomisdì cu la sô lûs intense e cjalde (la lus che ben si intint).
Naturalmentri o ai esprimût a vos alte la me marivee ancje parvie che al jere stat fat un lavoron di alestiment dai "stends" in zal e in blanc cuntune slavinade di robis bielis metudis ben in viste che ti jemplavin i voi e a davin gjonde al cur!. Cussì j ai fat onor ancje al Comun e ae siore assessore Mariella che si ere tant dade da fâ par predisponi ben lis robis par che dut al diventas pal miôr.
Cussì ancje la inaugarazion, cun tant di "taglio del nastro"
Articolo di Lucia Vacchiano


text:
Sul principi dal secont mileni la situazion teritoriâl – politiche dal nord est de Italie che nus interesse e pues jessi presentade in struc su di une cjarte là che e je marcade la influence dal mont bizantin. Par dîle in curt une usme des diferencis che a esistevin fra l’imperi roman di orient e chel di ocident. Si trate di areis su la cueste dal mâr adriatic che a cjapin dentri la lagune di Vignesie, chê di Grau e la coste de Istrie, insumis areis margjinâls pal Sacri Roman imperi cussì saldementri peât a la tiere ferme. Dal rest ancje i Langobarts, che par vie che a jerin cetancj e cun cussience di gjarnazie si pues ben dî che lôr a forin il grup plui popolôs di int tal Friûl daspò de fin dal Imperi Roman di soreli a mont, no verin masse passion pal mâr. E su la tiere ferme dongje a ce che al restave de antighe presince romane si podevin cjatâ ancje piçui grups di ints poiadis in conseguence dal sfantâsi dal imperi o puartadis da migrazions e invasions.
In cheste marche popolade di ints svariadis, cun interès, tradizions e civiltâts ancje lontanis, al nas il Patriarcjât di Aquilee sicu principât autonom inte suaze dal gnûf Sacri roman Imperi. Nol è un câs che l’embleme storic de Patrie dal Friûl al mostre : “Donna con abito sontuoso et vario” e al spieghe “a dire de la diversa qualità de’ Signori di che questa provincia è abitata”. Il stât patriarcjâl nol jere ereditari e chest al rindeve secondarie ogni mire di espansion teritoriâl. Par uns doi secui, dal 1077 al 1251, i patriarcjis a forin todescs e il mont gjermanic al fo di esempli e pont di riferiment pal Patriarcjât di Aquilee. Lis lenghis des Gjermaniis si doprilis tai grancj e piçui palaçs dal guvier mintri che il latin classic al continue a jessi la lenghe de scuele, de int studiade e pal plui, dal scrivi. I predis a van indenant cul latinorum dai lôr libris. E il popul? Il popul al cree, dute par se, la lenghe furlane davuelzint Il “sermo rusticus” aquileiês in maniere autonome e particolâr tant che intun codiç dal ≈1250, che si lu cjate in vatican, al è scrit cussi: “Forum Julii est provincia per se, distincta ab aliis provincis prenominatis quia nec latinam linguam habet, nec sclavicam, neque theutonicam, sed ydioma proprium habet nulli italico ydiomati consimile” (Il Friûl al è une provincie par so cont, diferente des altris provinciis za nomenadis parcè che nol à la lenghe latine, ni chê slave ni chê todescje ma al à une fevelade proprie che no je simile a nissune altre fevelade taliane). Al guvier de Patrie, sicu Stât, il Patriarcje cul Parlament; a la aministrazion dal teritori lis Viciniis. Il parlament al è formât des rapresentancis dal clericât, de nobiltât e, prin in Europe, ancje des citadinancis intant che lis Viciniis a son inlidrisadis sul teritori. Cemût podevie stâ adun une tâl sfilze di realtâts? I principis di fonde a jerin pôcs e clârs par ducj mintri che il nivel des Viciniis al podeve tignî cont di ints e esigjencis diferentis. Tornant al embleme de patrie si lei ancje: Donna.. “posata ad una grande e feconda vite” e al spieghe “a dire che vi sono vini di grande ricchezza”; vêr ma no stin a dismenteâsi che la vît e je un grant simbul dal cristianisim e che in ogni cjase furlane si plantave une vît dongje de puarte.
A Vignesie, il 9 di setembar dal 1420, tal senât de serenissime si proclamave: “Quello che abbiamo fatto contro la Patria del Friuli, lo abbiamo fatto soltanto per assicurare il nostro Stato” e si zontave: “non in odio di qualche Chiesa né per ambizioni di maggiore stato, ma solo per difesa del nostro Stato abbiamo sottomesso la Patria del Friuli”.
Che la sumission e ves lis carateristichis de dominazion si lu viôt a clâr confrontant cul origjinari il gnûf embleme de Patrie dal Friûl frescjât sul sufit dal salon dal parlament tal cjastiel di Udin tornât a fâ su dai venezians passâts i taramots dal prin 1500. La femine che cumò e rapresente la patrie no à plui ni dispostece ni dignitât, ogni simbul di podê e di culture al è tes mans des figuris alegorichis de serenissime. Di fat si formà une gnove stratificazion: culture alte e culture vîl, sore lis trombis de glorie, sot la cosse dai prodots agricui. Sorestants e sot stants e ben si intint che chei che di prin a vivevin in Friûl a jerin avodâts a jessi sot-stants.
Il Parlament nol fo sierât, al bastave svuedâlu di podê. Lis Viciniis a restarin pal cuarp bas dal teritori za che Vignesie, citât-Stât “da mâr”, e tignive in cont la tiere ferme nome par ce che e podeve dâ. A chês ints cussì pôc preseadis ur restave il valôr identitari de lôr lenghe furlane.
La bissebove napoleoniche e savoltà dut il mont european, la serenissime, il parlament de Patrie e ancje lis Viciniis a forin sostituidis da comunitâts. Cul grant frêt e la cjaristie dal 1816 –17 al tacave ancje pes ints furlanis il timp dal “libars di scugnî lâ”. Cui che al jere salt e al veve avonde fuarce al si puartave daûr: valôrs di fede cristiane, lenghe furlane, concretece di vite e voie di lavorâ. Dal secul apene passât o dîs che al baste pensâ che i valôrs soredits nus àn judât a vignî fûr des sdrumadis di dôs grandis vueris e des maseriis di un taramot.
Prin di tornâ a sierâ in scjaipe i miei pensîrs ur lassi fâ un ultin svol. Cemût mai che nô ducj si saludin cul “mandi” e si declarìn prin furlans e podopo braurôs dal nestri paisut cu la sô variante di lengaç? Cemût isal che dal forest nus viodin come un grup sierât intune uniche etnie mintri che o vignìn fûr dal miscliç di cetantis razis? Il sproc “fasìn di bessôi” isal di ridi o pluitost di capîlu tant che la voie di jessi protagoniscj dal propri futûr intune forme di federalisim progressîf?
Ocjo che ancje chei che a vivin tai Stât Unîts de Americhe a cjantin ducj “born in the U.S.A.” ancje se a son di etniis, stâts, lenghis, usancis e colôr di piel diferentis. Dutis chês ints a stan insieme parcè che a spartissin i valôrs di fonde, pôcs e clârs, intant che a rispietin lis identitâts di ognidune par dut il rest.
E i valôrs de Europe? Pôre ancje a ricuardâ lis lidrîs cristianis, figurìnsi a stabilî principis clârs e leçs di fonde semplicis che ducj a puedin capî, sintî e rispietâ. Miôr incjocâsi di normis e regolaments fint a lis aìnis che cussì ogni stât monolitic di riunde dal votcent al pues interpretâlis a so comut no cate i principis. ❚
✒ G.S.P.
La nestre organizazion aministrative e à lidrîs fondis. Seconde part............
Sul principi dal secont mileni la situazion teritoriâl – politiche dal nord est de Italie che nus interesse e pues jessi presentade in struc su di une cjarte là che e je marcade la influence dal mont bizantin. Par dîle in curt une usme des diferencis che a esistevin fra l’imperi roman di orient e chel di ocident. Si trate di areis su la cueste dal mâr adriatic che a cjapin dentri la lagune di Vignesie, chê di Grau e la coste de Istrie, insumis areis margjinâls pal Sacri Roman imperi cussì saldementri peât a la tiere ferme. Dal rest ancje i Langobarts, che par vie che a jerin cetancj e cun cussience di gjarnazie si pues ben dî che lôr a forin il grup plui popolôs di int tal Friûl daspò de fin dal Imperi Roman di soreli a mont, no verin masse passion pal mâr. E su la tiere ferme dongje a ce che al restave de antighe presince romane si podevin cjatâ ancje piçui grups di ints poiadis in conseguence dal sfantâsi dal imperi o puartadis da migrazions e invasions.


text:
Joibe grasse a Distrà, une frazion di Spilimberc strete jenfri la Cose, i ultins Magrêts e la Pedemontane. Intune ostarie che nus puarte indaûr ai agns ‘50, o cjatìn Jackie Lewis e Patrizia Leonarduzzi, amiis di cuatri agns ma leadis tant che a fossin zimulis.
Patrizia e je fie di un mosaicist di Spilimberc lât a vore in France par realizâ i mosaics dai sacrari dai cjadûts americans de Seconde Vuere Mondial. E je nassude in Friûl par sielte di sô mame che, pocs dîs prime dal part, e veve cjapât il tren di Parîs par vignî ca. La dì dopo la nassite, Patrizia e jere za in sagre: forsit ancje par chel che la bocje di ridi e la felicitât no i mancjin mai. Tornade a pôcs mes sot la tor Eifell, fin aes scuelis elementârs e je stade tirade sù a “furlan e furlan” ma nol è stât par nuie dificil il so percors scolastic, lât indenant fin ae maturitât in Corsiche. A diference di Parîs, dulà che la presince furlane tai agns ‘60 e jere fuarte, te isule denant di Gjenue i nestris a jerin pôcs ma atîfs e ben integrâts intun ambient sensibil aes tematichis autonomistichis. No cate il paisaç a misure di om, Patrizia e à simpri puartât il Friûl tal cûr, tant che a Padue, tes grandissime aulis de facoltât di agrarie de universitât, intant dai dîs dal taramot, e à cjatât par câs un altri furlan che po dopo al è deventât il so om. Di chê volte, Patrizia e à decidût di stabilîsi a Distrà dulà che e dîs: «O ai podût florî e esprimimi in ducj i aspiets de vite». Ativissime tal volontariât fin dai timps de associazions “T.U.P.U.S.” di Navarons, tal Istitût Ladin Furlan Pre Checo Placerean, in politiche e te aministrazion locâl dulà che la sbare e je stade simpri drete a favôr de nestre lenghe e culture, la sô vitalitât e à tacât ancje Jackie, inglese doc de Cornualie. Jackie, daspò trente agns di lavôr tant che ricercjadore intune multinazionâl farmaceutiche, insiemit a Steve (so marît) si è svicinade al Friûl. Prime pôcs dîs a cjatâ i parincj dal so om, po un mês, e in fin la sielte de vite: Friûl, incoragjâts dai fîs. Di cuatri agns, Distrà e je deventade la sô gnove cjase, lontan de frenesie e dal stress dal pendolarisim metropolitan. Jackie si è butade cun passion tal sport e tal associazionisim, e à strenzût un biel grum di amiciziis, concuistadis ancje cun dolçs inimitabii. «Il gno om, a sessante agns finîts, si è sintût pe prime volte a cjase», e dîs Jackie. «Jessi partecipe de vite furlane, cu la sô discrezion e cul so rispiet pe vite, pal vivi comunitari, cu la solidarietât e la ligrie des sagris, nol à valôr». ■
Daniele Martina
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text: Pe Zornade de Memorie, martars ai 27 di Zenâr 2015, un delegazion dal Moviment Civic Culturâl Alpin-Adriatic dal Fogolâr Civic, direzude dal so dean, prof. Alberto Travain, si à fermât a Udin li de Stazion dai trains devant de targhe dedicade a lis feminis furlanis che, sfidant cence armis il mat nazifassist, a àn socorût di scuindon i depuartâts che a passavin sui vagons destinâts ai cjamps di concentrament todescs. “Dutune cu la resistence armade di ogni colôr politic, chês feminis alì, chês fantacinis, di Udin e dal Friûl, tant che puare nestre Francesca De Marco, president mai dismenteât dal Coordenament Citadin dal Borc de Stazion di Udin, a àn riscatât de vergogne un popul par masse timp la plui part sometût di une tiranie disumane, nazionalistiche e razistiche: cul ricuardâ chês feminis il Fogolâr Civic ur fâs riverence, dongje di chês sinis che lis àn menadis vie a murî, ancje a dutis lis vitimis di une tragjedie dal Olocaust che sigûr e à ufindude la Umanitât e ancje ben antighis e compagn gloriosis tradizions dal lûc di armonie des diferencis!”. Cussì al à motivât il prof. Travain che te persecuzion dal diviers al à dit di no viodi sôl che une violazion dai dirits “universâi” dal Om cussì clamâts, ma ancje un atentât a grandis costumancis di civiltât di chel cûr gjeografic e di chê crosere culturâl de Europe che si concretin te regjon furlane.